Întâlnire în cadrul cercului studenţesc *Cultures and Genres*

Marţi 5 decembrie, ora 10.00, 10 studenţi de la programele de studii engleză–franceză anul III dar şi studenţi din Turcia şi Franţa care studiază în semestrul I al anului universitar 2017–2018 la Universitatea „Vasile Alecsandri” din Bacău, Facultatea de Litere, s-au întâlnit în cadrul cercului studenţesc *Cultures and Genres* pentru a împărtăşi şi discuta aspecte legate de experienţa lor trăită prin intermediul programului Erasmus Plus.

Astfel, 4 studenţi de la programul de studii engleză–franceză (Dan Scutaru, Cătălina Sofrone, Teodora Ciobanu şi Ecaterina Apostu care s-au bucurat de experienţa studiului în străinătate), 2 studenţi de la Universitatea „Michel de Montaigne” din Bordeaux, Franţa (Clément Doche, Hugo de Cartin) şi 4 studenţi de la Universitatea din Erzurum, Turcia (Ali Őnder, Furkan Kiling, Ceren Nur Tiras, Emre Duru) şi-au prezentat experienţele de natură culturală, educaţională şi emoţională trăite în Bacău la Universitatea noastră. Subiecte de genul *My life before and after studying in Bacău*, *Studying in Bacău vs. studying in Erzurum/Bordeaux*, *Differences and similarities between being a student in my hometown university and being an Erasmus student (in Bacău)*, *Erasmus frienship – a possibility?* au fost prezentate, împărtăşite cu sinceritate, umor dar şi profunzime de participanţii la această activitate. Un lucru demn de menţionat este acela că studenţii români şi străini au făcut un schimb de experienţă în cadru formal şi într-o colaborare pe grupuri de lucru care, poate, nu ar fi avut loc în viaţa lor de dincolo de cursuri.

Concluzia unanimă a acestor discuţii (sub forma unor eseuri individuale, discuţii libere sau a unor interviuri) a fost aceea că experienţa ca student Erasmus aduce un câştig major în viaţa celor care aleg să studieze un semestru într-o ţară străină pe mai multe niveluri – personal dar şi de grup, profesional şi emoţional, educaţional şi cultural. Bacăul a ieşit onorabil din această discuţie, ca centru universitar mic, dar în care stdenții străini au evoluat mult în învăţarea limbii engleze, iar România, per total, a ieşit mai mult decât bine. În plan academic, a fost apreciată organizarea planului de învăţământ cu discipline echilibarate numeric între cele teoretice şi practice, iar în plan cultural, oraşul şi ţara noastră le-au oferit amintiri interesante (ca să nu folosim clişeicul „de neuitat”).

Un mare plus în programul Erasmus Plus l-a primit Erasmus Students’ Network, ONG bine organizat şi la nivelul Bacăului şi care i-a ajutat mult pe studenţii străini în adaptare, informare, dar şi în petrecea timplui liber.

Sfatul final ce s-a desprins din această întâlnire exclusivă a studenţilor Erasmus (români şi străini), adresat celorlalți studenţi care nu s-au bucurat încă de o astfel de experienţă, este: dacă puteţi studia înt-o altă ţară, nu rataţi ocazia!

Coordonator activitate: lect.dr. Andreia Suciu